Στέλιος Μανωλάς

Ο **Στέλιος Μανωλάς** (Αθήνα, 13 Ιουλίου 1961) είναι Έλληνας πρώην διεθνής ποδοσφαιριστής και νυν προπονητής. Μέλος της ομάδας του AEK για το σύνολο της καριέρας του, αποτελεί έναν από τους κορυφαίους Έλληνες αμυντικούς. Η IFFHS τον επέλεξε στην καλύτερη 11άδα όλων των εποχών του ελληνικού ποδοσφαίρου το 2021. Κατάγεται από την Κόρωνο Νάξου.

## Καριέρα ποδοσφαιριστή
### Σε συλλογικό επίπεδο
Γεννήθηκε στις 13 Ιουλίου 1961 στο Γαλάτσι (Λαμπρινή) και στις αλάνες της πόλης, όπως στου Καρποντίνη (οδός Κουρτίου) ξεδίπλωσε το ταλέντο του. Πρώτη του ομάδα, όπως και του συμπολίτη του, Κώστα Αντωνίου, ήταν ο Αετός Γαλατσίου στην πλατεία Λιναρά. Ο ντόρος για το ταλέντο του δεν άργησε να φθάσει λίγα χιλιόμετρα μακρυά, στη Νέα Φιλαδέλφεια, με αποτέλεσμα να αξιοποιηθεί από τις ακαδημίες της ΑΕΚ που δημιούργησε ο Λουκάς Μπάρλος, το 1977, εποχή κατά την οποία το "φυτώριο" του συλλόγου βρισκόταν σε μεγάλη ακμή και από το οποίο αναδείχθηκαν επίσης οι Σπύρος Οικονομόπουλος, Βαγγέλης Βλάχος και Λύσανδρος Γεωργαμλής, ποδοσφαιριστές που μαζί με τον Μανωλά υπήρξαν οι μετέπειτα πρωταγωνιστές της πρώτης ομάδας, ενώ ο ίδιος για 20 σχεδόν χρόνια υπήρξε αναντικατάστατο μέλος αυτής.

Στις 2 Ιανουαρίου του 1980 υπέγραψε το πρώτο του επαγγελματικό συμβόλαιο με την ΑΕΚ.Τα πρώτα χρόνια αγωνιζόταν στα άκρα της άμυνας και στη συνέχεια καθιερώθηκε από τον Χανς Τιλκόφσκι ως κεντρικός αμυντικός. To καλοκαίρι του 1995 ανανέωσε με την ΑΕΚ για ένα έτος αντί 100 εκατομμυρίων δραχμών.

Tο 1996 όμως έκανε χρήση του νόμου Μποσμάν και μένει ελευθερος μετά από διαφωνία με τον πρόεδρο Μιχάλη Τροχανά λόγω της αποχωρησης του Ντούσαν Μπάγεβιτς για τον Ολυμπιακό. Καθώς φέρεται να έχει συμφωνήσει με τον Σωκράτη Κόκκαλη η ΑΕΚ με προπονητη τον Πέτρο Ραβούση υπογράφει τον έμπειρο Ρουμανο Αντόν Ντόμπος στη θέση του. Οι αντιδράσεις του κοσμου της ΑΕΚ όμως που στρεφονται κατά του Τροχανά τον αναγκαζουν να βρει σημείο τομης και να υπογράψει νέο συμβόλαιο με τον αρχηγό της ομαδας, Μανωλά, ο οποίος κερδίζει ξανά τη θέση του βασικου. Στην ΑΕΚ παρέμεινε άλλες δύο σεζόν μέχρι το 1998.

Στις 17 Μαΐου του 1998, έδωσε το τελευταίο του παιχνίδι κόντρα στην Skoda Ξάνθη. Στο 58ο λεπτό της αναμέτρησης, ακούστηκε από τα μεγάφωνα του γηπέδου πως ο Στέλιος Μανωλάς θα περάσει εκτός αγωνιστικού χώρου και τη θέση του θα πάρει ο Νίκος Κωστένογλου. Εκείνη τη στιγμή άπαντες σηκώθηκαν για να αποθεώσουν τον κεντρικό αμυντικό της AEK. Το παιχνίδι διεκόπη για μερικά λεπτά καθώς ο Μανωλάς πήρε τα δύο του παιδιά που τον περιμένανε στο στίβο του «Νίκος Γκούμας», τα έβαλε μέσα στο γήπεδο και στη συνέχεια συμπαίκτες και αντίπαλοι τον χαιρέτησαν.

Συμπαίκτες του στη μακρά πορεία του στην ΑΕΚ υπήρξαν πολλοί σπουδαίοι ποδοσφαιριστές που αγωνίστηκαν στον σύλλογο την εποχή εκείνη, όπως μεταξύ άλλων, οι παλαιότεροι Μίμης Παπαϊωάννου, Ντούσαν Μπάγεβιτς, Λάκης Νικολάου, Θωμάς Μαύρος, Χρήστος Αρδίζογλου, καθώς και οι μεταγενέστεροι Τόνι Σαβέβσκι, Ηλίας Ατματσίδης, Βασίλης Τσιάρτας, Μιχάλης Κασάπης και Ντέμης Νικολαΐδης. 

Το πάθος του για τη νίκη και τη φανέλα της ΑΕΚ, μερικές φορές τον οδήγησε εκτός ορίων. Οπως στον αγώνα με τον Ολυμπιακό, όπου έπιασε από τον λαιμό τον Νινιάδη, αλλά και στον τελικό Κυπέλλου του 1995, όταν είχε σχίσει το μανίκι του διαιτητή Μπάκα, για ένα πέναλτι που είχε δώσει υπέρ του Παναθηναϊκού στο τέλος της παράτασης. Συμμετείχε από το 1979 έως το 1998 με τη φανέλα της ΑΕΚ σε 447 αγώνες πρωταθλήματος και σχεδόν 700 συνολικά. Kατέκτησε 5 πρωταθλήματα (1979, 1989, 1992, 1992, 1994), 3 Κύπελλα (1983, 1996, 1997), 1 Λιγκ Καπ (1990) και δυο Σούπερ Καπ (1989, 1996).

### Στην εθνική Ελλάδας
Στις 15 Μαΐου 1983 πραγματοποίησε την πρώτη του εμφάνιση με την Ελλάδα, στον εκτός έδρας αγώνα εναντίον της Ουγγαρίας, για τα προκριματικά του Euro 1984. Συμμετείχε σε 71 συνολικά αγώνες σκοράροντας 6 τέρματα. Αγωνίστηκε με την Ελλάδα στο Μουντιάλ 1994.

## Καριέρα προπονητή
Μετά την ολοκλήρωση της καριέρας του ως ποδοσφαιριστής, ο Στέλιος Μανωλάς εργάστηκε ως προπονητής της εθνικής Ελπίδων (Κ-21), ενώ υπήρξε για ένα διάστημα τεχνικός διευθυντής του ποδοσφαιρικού τμήματος της ΑΕΚ, θέση από την οποία παραιτήθηκε το καλοκαίρι του 2009.
Στις 6 Νοεμβρίου 2012, ανέλαβε χρέη προπονητή στη Νίκη Βόλου.

Το καλοκαίρι του 2014 ανέλαβε την τεχνική ηγεσία της ομάδας Κ-20 της ΑΕΚ, ενώ τον Οκτώβριο του 2015, έπειτα από την παραίτηση του Τραϊανού Δέλλα, ανέλαβε προσωρινά καθήκοντα πρώτου προπονητή στην "Ένωση". Ανέλαβε ξανά (και πάλι προσωρινά) καθήκοντα πρώτου προπονητή της ΑΕΚ, μετά την απόλυση του Γκουστάβο Πογέτ στις 19 Απριλίου 2016, οδηγώντας τον σύλλογο στην κατάκτηση του κυπέλλου (2015-16). Με την ολοκλήρωση της περιόδου επέστρεψε στην ομάδα Κ-20 της ΑΕΚ, θέση από την οποία αποχώρησε τον Οκτώβριο του 2016.

## Τίτλοι
Με την ΑΕΚ κατέκτησε τους παρακάτω τίτλους:
### Ως ποδοσφαιριστής
* 5 Πρωταθλήματα: 1978-79, 1988-89, 1991-92, 1992-93, 1993-94
* 3 Κύπελλα Ελλάδας: 1982-83, 1995-96, 1996-97
* 1 Λιγκ Καπ: 1990
* 2 Σούπερ Καπ: 1989, 1996

### Ως προπονητής
*1 Κύπελλο Ελλάδας: 2015-16

## Διακρίσεις
*Καλύτερος Έλληνας ποδοσφαιριστής ελληνικού πρωταθλήματος: 1992-93

## Παραπομπές


## Εξωτερικοί σύνδεσμοι

*
*Το ποδοσφαιρικό προφίλ του Στέλιου Μανωλά στο transfermarkt
*Το προπονητικό προφίλ του Στέλιου Μανωλά στο transfermarkt
*Ο Στέλιος Μανωλάς στο soccerway 

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Παγκοσμίου Κυπέλλου 1994
Κατηγορία:Προπονητές ποδοσφαίρου Εθνικής Ελλάδας ανδρών U21
Κατηγορία:Προπονητές ποδοσφαίρου Νίκης Βόλου
Κατηγορία:Προπονητές ποδοσφαίρου Αθλητικής Ένωσης Κωνσταντινουπόλεως